Unikátna akcia na záchranu 100-ročného platanu
Občania presadili 100-ročný platan z nábrežia Dunaja do záhradníckeho centra

 vo Veľkom Bieli.
V piatok 12. mája sa uskutočnil neobvyklý a spontánny pokus Bratislavčanov o záchranu 100-ročného platanu presadením jeho 10-tonového živého pňa a koreňového balu z nábrežia pri PKO do záhradného centra Plantago vo Veľkom Bieli. 

Napriek rok trvajúcemu odporu verejnosti bol v marci 2005 vypílený 100-ročný platan oproti hrobke Chatama Sofera spolu so 243-timi stromami na nábreží pri PKO z dôvodu výstavby River Parku. Koreň platanu však stále žije a vlani i túto jar vyhnal nové výhonky. 11. mája upozornili dvaja občania Ing. Katarínu Šimončičovú z Mestského výboru Slovenského zväzu ochrancov prírody a krajiny, že pracovníci Metrostavu vytiahli relatívne nepoškodený koreňový bal platanu a ponúkli pomoc pri jeho presadení. Ochranári spolu s občanmi zahájili urýchlený pokus o záchranu platanu. Okamžitá podpora neobvyklej akcie prišla aj zo strany starostky Petržalky p. Viery Kimerlingovej, ktorá dala súhlas na zasadenie Platanu na Tyršovo nábrežie na vyhovujúce stanovisko nachádzajúce sa pár metrov od miesta, kde zavraždili študenta Daniela Tupého. 

Napriek tejto podpore však hrozilo, že z dôvodu vytýčenia podzemných sietí, čo je záležitosť niekoľkých dní, sa výkop jamy neuskutoční načas. Nezištnú pomoc pri záchrannej akcii ponúkol Ing. Martin Mikulaj, majiteľ záhradníckeho centra Plantago. Navrhol presadiť platan na svoj pozemok, kde by bolo možné poskytnúť mu dlhodobú profesionálnu starostlivosť. Ing.arch.E. Pätoprstá pomohla urýchlene zabezpečiť žeriav a ťažké mechanizmy na prevoz 10-tonového koreňového balu z nábrežia Dunaja do Veľkého Bielu. Napriek technickým komplikáciám s háklivým a ťažkým nákladom sa podarilo za odbornej pomoci profesionálnych záhradníkov platan presadiť. Títo odhadujú šancu na uchytenie nezvyčajnej priesady na cca 30-40%. Pokus o zachovanie platanu trvá už od roku 2004, kedy sa jednému z aktívnych odporcov výrubu stromov na nábreží podarilo vypestovať zo semena tohto platanu životaschopné priesady. Vďaka ochranárom a spontánnej spolupráci občanov na tejto unikátnej akcii je tu nádej, že sa podarí život 100-ročného platanu predĺžiť. 

Bratislava 15. 5. 2006 

Zdroj: 

1. Ing. Katarína Šimončičová MV SZOPK, Godrova 3/b, 811 06 Bratislava, 0902 112 417 

2. Ing.arch.Elena Pätoprstá, 0905 537 102 creative@fuxo.sk (+ fotomateriál) 
3. Mgr. art. Vladimír Ruppeldt ml. (kameraman akcie) 0903 555 437 tel. č. 02/653 15 927, (644 621 63) ( filmový materiál z akcie , format HDV) 

4. Mgr. Jana Sadloňová jana.sadlonova@post.sk, tel. č. 644 621 63 (fotomateriál ) 

Poznámka: Fotomateriál a filmový materiál pre masmédiá je bezplatný, ponúknutý honorár z fotomateriálu a filmového materiálu bude slúžiť ako sponzorský príspevok masmédií Akcii na záchranu Platanu. 

Ďakujeme všetkým, ktorí pomôžu ochranárom pri úhrade nákladov Akcie na záchranu Platanu príspevkom na účte Mestského výboru Slovenského zväzu ochrancov prírody a krajiny, Godrova 3/b, Bratislava, č. účtu: 6512621/1200, VS: 100. 

